সামনেই নির্বাচন। যুযুধান দুই পক্ষ— স্বপনসাধন বসু বনাম অঞ্জন মিত্র। নির্বাচনী প্রচার এ বার জোরদার শুরু করে দিয়েছে দু’পক্ষই। এর মধ্যেই সৌরভ গঙ্গোপাধ্যায় সরাসরি টুটু বোস-দেবাশিস দত্ত গোষ্ঠীর পাশে দাঁড়ানোয় মোহনবাগান নির্বাচন অন্য মাত্রা পেল। রবিবার বেহালার শরৎ সদনে সকাল দশটা নাগাদ উপস্থিত থেকে টুটু গোষ্ঠীর সমর্থনে জোরদার প্রচার চালালেন মহারাজ। বর্তমানে দুবাইয়ে রয়েছেন টুটু বসু। তিনি না থাকলেও বেহালার প্রচারে উপস্থিত ছিলেন পুত্র সৃঞ্জয় বসু এবং দেবাশিস দত্ত। সত্যজিৎ চট্টোপাধ্যায়, কম্পটন দত্তের মতো প্রাক্তন তারকারাও এদিন এসেছিলেন বেহালার নির্বাচনী প্রচারে।
সেই প্রচারে গিয়েই সরাসরি ‘বেহালার রাজপুত্র’ টুটু গোষ্ঠীকে নির্বাচনে সমর্থনের কথা জানান। তিনি বলেন, ‘‘মোহনবাগানের ইলেকশন সম্পর্কে ওয়াকিবহাল নই। তবে টুটুদাকে খুব ভাল করে চিনি। কাছ থেকে চিনি। কারণ, যখন খেলতাম তখন মোহনবাগান ক্লাবের প্রতি ওঁর দায়বদ্ধতা, ভালবাসা কাছ থেকে দেখেছি। যে কোনও সংস্থার সঙ্গে যুক্ত হয়ে সেই সংস্থাকে ভালবাসতে হয়। আমি যেমন এখন সিএবি-র সঙ্গে যুক্ত। বাবলু ভট্টাচার্য, মনোরঞ্জন ভট্টাচার্য, সত্যজিৎ চট্টোপাধ্যায়কে শ্রদ্ধা করি। কারণ একটি ক্লাবের হয়ে এঁরা ষোলো-সতেরো বছর ধরে খেলেছেন। যেটা সচরাচর সম্ভব নয়। কারণ, এক জন ভাল ফুটবলার হলে বিভিন্ন জায়গা থেকে খেলার সুযোগ আসে। সেই সময়েই ক্লাবের প্রতি ভালবাসাটা ইম্পর্ট্যান্ট।’’

এই বিষয়ে অন্যান্য খবর

এশিয়া কাপে নেই তারকা ক্রিকেটার! প্রচণ্ড অবাক সৌরভ
কোহলি না থাকায় আক্রমের স্বস্তি, সৌরভের বাজি ভারত
‘ওঁকে সিরিয়াসলি নেবেন না।’’ শাস্ত্রী সম্পর্কে মারাত্মক মন্তব্য মহারাজের

দেখুন ভিডিও...
 
 

দাদা আরও বলেন, ‘‘নির্বাচন ক্লাবের একটা অংশ। নির্বাচনে কিছু লোক জয়লাভ করে, কিছু লোক হারে। তবে মোহনবাগান ক্লাবের ঐতিহ্য, ইলেকশনের অনেক ঊর্ধ্বে। মোহনবাগান ক্লাবকে সারা পৃথিবী, সারা ভারতবর্ষ চেনে। মোহনবাগান ১২৯ বছরের পুরনো ক্লাব। মোহনবাগান ক্লাবের আইএফএ শিল্ড জেতার কথা শুনেছি। আপনারা এমন মানুষের সঙ্গে থাকবেন যাঁরা ক্লাবকে এগিয়ে নিয়ে যাবে। কারণ, ইলেকশন চলবে এক মাস। কিন্তু ক্লাব থাকবে শত শত বছর। সৃঞ্জয় এতদিন মোহনবাগান ক্লাব চালিয়েছে। ভাল ভাবে চালিয়েছে। ক্রিকেটের মতো এত সৌভাগ্যবান স্পোর্টস নয় ফুটবল। কারণ আমি মনে করি, ক্রিকেট ইজ দি বিগেস্ট স্পোর্ট ইন দিস কান্ট্রি। এত সমস্যার মধ্যে নিজের বাড়ির থেকে অর্থ নিয়ে ফুটবল ক্লাব চালানো দায়বদ্ধতা প্রমাণ করে। এটা সৃঞ্জয়, টুটুবাবু ও তাঁর পরিবার দিনের পর দিন করে এসেছেন। আশা করি, ওঁদের কাছ থেকে ক্লাবের প্রতি এই ভালবাসা ভবিষ্যতেও দেখব।’’
ক্লাবের নির্বাচনী প্রচারে গিয়ে নিজের স্মৃতির ঢালি উপুড় করে দেন মহারাজ। বলছিলেন, ‘‘মঞ্চে যাঁরা রয়েছেন সত্যজিৎ চট্টোপাধ্যায়, কম্পটন দত্ত এবং অন্যান্যরা, যাঁরা দীর্ঘদিন মোহনবাগান ক্লাবে খেলেছেন, তাঁদের খেলা হাফপ্যান্ট পরার বয়স থেকে দেখেছি। আমি তখন সেন্ট জেভিয়ার্স স্কুলে পড়তাম। আমি ইস্টবেঙ্গলের খেলা দেখেছি। বাবার মেম্বারশিপ কার্ড নিয়ে চারটের সময় র‌্যামপার্টে বসে মোহনবাগানের খেলা দেখেছি। বিদেশ, মানস, প্রসূন, উলগানাথনের খেলা দেখার জন্য যে কোনও সমর্থকের মতো আমিও সেন্ট জেভিয়ার্স কলেজ থেকে বাসে চেপে সোজা ইডেন গার্ডেন্সের পাস দিয়ে মাঠে ঢুকেছি। যেদিন যেতে পারতাম না, কার্তিক বাবুর কমেন্ট্রি শুনতাম রেডিওতে। এই সমস্ত শুনে বড় হয়ে উঠেছি।’’
সৌরভ গঙ্গোপাধ্যায় সরাসরি টুটু বসুর হয়ে প্রচারে অংশগ্রহণ করায় ক্ষুব্ধ অঞ্জন গোষ্ঠী। এখন দেখার, নির্বাচনে পালটা চাল হিসেবে অঞ্জন গোষ্ঠী কী চমক দেয়। তবে, স্বয়ং বাঙালি-র আইকন পাশে আসায় ভোটের লড়াইয়ে যে সুবিধা পাবেন টুটু-দেবাশিস গোষ্ঠী, তা নিয়ে কোনও সন্দেহ নেই।